**ELŐTERJESZTÉS**

**Szombathely Megyei Jogú Város Közgyűlésének 2020. február 27-i ülésére**

**Javaslat egészségügyi alapellátással kapcsolatos döntések meghozatalára**

1. **Javaslat az egészségügyi alapellátás ügyeleti feladatainak működtetésére**
2. **Előzmények**

Szombathely Megyei Jogú Város Közgyűlése a 356/2001. (XII.6.) Kgy. sz. határozatával döntött arról, hogy az egészségügyi alapellátás ügyeleti feladatainak működtetését átadja az Országos Mentőszolgálatnak (a továbbiakban: Mentőszolgálat). A megállapodás 2002. december 27. napján került aláírásra, mely szerint az Önkormányzat vállalta, hogy az éves hozzájárulás összege 35.834 e Ft, továbbá térítésmentesen a Mentőszolgálat tulajdonába adta az alapellátási ügyelet működtetéséhez szükséges vagyontárgyakat, felszereléseket és eszközöket.

A megállapodás a Közgyűlés 321/2007. (VI.14.) és 491/2007. (X.25.) Kgy. sz. határozataival módosításra került, amely szerint az éves hozzájárulási összeg 34.334 e Ft, továbbá az Önkormányzat a házi gyermekorvosok ügyeleti díjára, az éves hozzájáruláson felül 2007. október, november és december hónapokra 600 e Ft-ot biztosít.

A Mentőszolgálat 2019. februárjában jelezte, hogy a Szombathelyi Központi Orvosi Ügyelet a 2018. évet 15.691.560,- Ft hiánnyal zárta, amelynek oka a 2018. év során létrejött bérnövekedés. Tekintettel arra, hogy az orvosi ügyelet bevételeiben a központi finanszírozás oldaláról nem várható emelkedés, a Mentőszolgálat az ügyeleti ellátás minőségének megtartásra érdekében kérelmezte, hogy az Önkormányzat hozzájárulását 37 Ft/fő/hó összegről 2019. január 1-től 70 Ft/fő/hó összegre emelje, majd 2019. június 11. napján az Önkormányzattal kötött megállapodást 2019. szeptember 12. napjával felmondta.

A Közgyűlés 2019. június 18-i ülésén a 268/2019. (VI.18.) Kgy. sz. határozatával úgy döntött, hogy biztosítja a Mentőszolgálat által igényelt 32 millió Ft összegű többlettámogatást, valamint a háziorvosi ügyeletben közreműködők juttatásait 2019. július 1. napjától átlagosan 15%-kal megemelte, az ehhez szükséges költségvetési forrást biztosította (9 millió Ft), és felhatalmazta a polgármestert, hogy a felmondás visszavonása érdekében a szükséges intézkedéseket tegye megy.

A Mentőszolgálat főigazgatója 2019. június 24. napján kelt levelében a felmondást visszavonta.

A fentieknek megfelelően az önkormányzati hozzájárulás összege 2007. évtől az alábbiak szerint alakult:

|  |  |
| --- | --- |
| **Év** | **Önkormányzati támogatás összege (e Ft)** |
| 2007. | 34. 934  |
| 2008. | 34.334 |
| 2009. | 34.334 |
| 2010. | 34.334 |
| 2011. | 34.334 |
| 2012. | 34.334 |
| 2013. | 34.334 |
| 2014. | 34.334 |
| 2015.  | 34.334 |
| 2016. | 34.334 |
| 2017. | 34.334 |
| 2018. | 34.334 |
| 2019. | 75.334 |

Tájékoztatom a Tisztelt Közgyűlést, hogy a Mentőszolgálat kezdeményezte az Önkormányzat és a Mentőszolgálat között 2002. december 27. napján létrejött megállapodás közös megegyezéssel történő megszüntetését 2020. szeptember 30. napjával.

A Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 4. pontja szerint helyi önkormányzati feladat az egészségügyi alapellátás, továbbá az egészségügyi alapellátásról szóló 2015. évi CXXIII. törvény 5.§ (1) bekezdés c.) pontja szerint a települési önkormányzat az egészségügyi alapellátás körében gondoskodik – többek között – az alapellátáshoz kapcsolódó háziorvosi, házi gyermekorvosi és fogorvosi ügyeleti ellátásról, így önkormányzatunknak az ügyeleti feladatok ellátását biztosítania kell 2020. október 1. napjától.

1. **Közvéleménykutatás a jelenlegi ügyeleti rendszerrel kapcsolatban**

A Kollegiális Vezető Háziorvosok Testülete a háziorvosi ügyelet körül kialakult „rendkívüli” helyzet okán 2019. utolsó negyedévében készített egy felmérést a szombathelyi ügyeletet ellátó felnőtt és gyermek háziorvosok körében. A felmérésben összesen 37 orvos vett részt, a szombathelyi háziorvosok 79 %-a.

A válaszok az alábbiakban összegezhetők:

* arra a kérdésre, hogy jó kezekben van-e a szombathelyi ügyelet a Mentőszolgálat működtetésében, az orvosok 62%-a nemmel válaszolt;
* maradjon-e a jelenlegi állapot, akár nagyobb önkormányzati terhek vállalásával: az orvosok 66%-a válaszolt nemmel;
* a háziorvosi ügyelet lehetséges működtetési formái közül (önkormányzati, OMSZ, Kórházzal közös, külső egészségügyi vállalkozás által) 51% a külső egészségügyi vállalkozás általi működtetést választotta;
* amennyiben felmerülne a háziorvosi ügyelet beköltöztetése az SBO-ra, 41% az ügyeletet csak abban az esetben vállalná, ha központi jogszabály ezt kötelezővé tenné, 35% pedig semmilyen körülmények között nem vállalná;
* amennyiben az önkormányzattal kötött megállapodási szerződés módosításra kerülne, és az SBO-n, illetve a Gyermek Ambulancián lenne az ügyeleti kötelezettség, az orvosok 59%-a nem írná alá a módosított szerződést;
* ha önkéntes alapon toboroznának orvosokat a Kórházban működő ügyeletre a megkérdezettek 86%-a feltételekkel sem jelentkezne ügyeleti munka ellátására.

A fentiekből egyértelműen megállapítható, hogy a jelenlegi formában működtetett ügyeleti ellátás az ügyeletben dolgozó orvosok számára sem megfelelő, a felmérésben résztvevő orvosok több mint fele az ügyelet működtetését külső egészségügyi vállalkozás által tartja elképzelhetőnek.

1. **Az ügyeleti rendszer külső egészségügyi vállalkozás általi működtetése**

Az ügyeleti rendszer külső egészségügyi vállalkozás általi működtetéséhez az alábbiak szükségesek:

1. **A háziorvosi ügyelet helyszínének meghatározása**

Az ügyeleti ellátás jelenleg a Mentőszolgálat épületében, a Szombathely, Sugár u. 1. szám alatt működik. Az előzőekben ismertetett okok miatt Önkormányzatunknak biztosítania kell egy, a háziorvosi ügyelet ellátására alkalmas épületet, amely 2020. október 1. napjától teljeskörűen biztosítani tudja az ügyeleti ellátáshoz szükséges feltételeket.

Az üresen álló, önkormányzati tulajdonban lévő ingatlanok megtekintését követően megállapításra került, hogy a Szombathely, 11-es Huszár út 6. fsz. 1. szám alatti, 2260/2 hrsz-ú ingatlanon található tárhasház földszinti épületrésze – átalakítás, felújítást követően – alkalmassá tehető a város háziorvosi ügyeletének működtetésére.

A földszinti ingatlanrész alapterülete 278,65 m2, a korábban étteremként üzemelő ingatlan az alábbi helyiséggel rendelkezik: konyha, mosdó/WC, üzlettér, illetve személyzeti öltöző, zuhanyzó/WC.

Ahhoz, hogy a fenti ingatlan alkalmas legyen orvosi ügyelet működtetésére, az alábbi helyiségek kialakítása szükséges:

1. Rendelői egység: 2 rendelő, 1 fektetőszoba, 2 váró (gyermek és felnőtt), 1 takarítószertár, 1 veszélyeshulladék tároló, 1 raktár.

2. Személyzetet kiszolgáló egység: 5-6 pihenőszoba - ehhez kapcsolódó vizesblokk, teakonyha társalgóval, 1 db háztartási helyiség.

Az ingatlanban jelenleg meglévő vizesblokk felújítása szükséges, amennyiben kialakítása a jelenlegi előírásoknak megfelel.

 A fenti helyiségek kialakításához az alábbi munkálatok elvégzése indokolt:

* Belső válaszfalak, burkolatok bontása;
* Könnyűszerkezetes válaszfalak építése (hangszigetelést is figyelembe véve);
* Részleges ablakcsere, új műanyag ablakok elhelyezése;
* Ajtók cseréje alumínium ajtókra;
* Belső burkolás, vakolatjavítás, festés;
* Meglévő fűtési rendszer átalakítása, felújítása;
* Villamos rendszer átalakítása, felújítása;
* Tető felülvizsgálata;
* Akadálymentesítés (parkolófelfestés).

A Szombathely, 11-es Huszár út 6. fsz. 1. szám alatti földszinti épületrészének átalakítási költségeinek becsült költsége 40 millió Ft, amelynek fedezete Szombathely Megyei Jogú Város Önkormányzatának 2020. évi költségvetésében rendelkezésre áll.

1. **Külső egészségügyi vállalkozás kiválasztása az ügyeleti rendszer működtetésére**

Az ügyeleti ellátásban és a felmérésben résztvevő háziorvosok többsége az ügyelet működtetését külső egészségügyi vállalkozással tartja elfogadhatónak.

Az Emberi Erőforrások Minisztériuma által 2018. februárjában készített statisztika alapján a 246 háziorvosi ügyeleti szolgáltató működési forma szerinti megoszlása a következő:

* önkormányzati egészségügyi intézmény 20%;
* önkormányzat 29%;
* egyéb (Kht., Alapítvány) 1%;
* központi intézmény 3%;
* vállalkozás 47 %.

A fenti statisztika is alátámasztja azt az elképzelést, hogy 2020. októberétől önkormányzatunknak is célszerű lenne külső egészségügyi vállalkozás által biztosítani az ügyeleti rendszer működtetését.

Az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Korm. Rendelet 7.§ (2) bekezdés db) pontja értelmében az Önkormányzat feladatátadási szerződés keretében más szolgáltatóval szerződést köthet az ellátandó ügyeleti feladatok teljes körének átadására.

A jelenleg érvényben lévő megállapodás szerint a Mentőszolgálat Szombathely Megyei Jogú Város közigazgatási területén kívül Nárai és Sé települések, valamint 2015. november 1. napjától önkormányzatunkkal kötött külön megállapodás alapján Gencsapáti és Perenye települések ügyeleti tevékenységeit is ellátja.

A szolgáltató kiválasztásához önkormányzatunknak a közbeszerzésekről szóló 2015. évi CXLIII. törvény szerint közbeszerzési eljárást kell lefolytatnia. Javaslom, hogy a szolgáltatóval kötendő szerződés időtartama legalább öt évben kerüljön meghatározásra legfeljebb az eddigi ellátási terület tekintetében. Az eljárás megindításáig szükséges tisztázni, hogy a fenti települések csatlakozni kívánnak-e Szombathely ügyeleti ellátáshoz.

1. **Az ügyeleti ellátás 2020. évi finanszírozása, átadás-átvétel egyeztetése**

Az Önkormányzat és a Mentőszolgálat között létrejött megállapodás közös megegyezéssel történő megszüntetésére 2020. szeptember 30. napjával kerül sor.

A Mentőszolgálat 2020. januárjában jelezte, hogy az ügyeleti feladatellátás önkormányzati finanszírozási igénye számításaik alapján 2020. január 1 – szeptember 30. időtartamra számolva 84 millió Ft.

Önkormányzatunk 2019. évben a fenti feladatellátásra 75.334 e Ft-ot biztosított 12 hónap időtartamra, a 2020. évi költségvetésben pedig szeptember 30. napjáig 56.504 e Ft előirányzat szerepel, amely a 2019. évi hozzájárulás időarányos része.

A folyamatos feladatellátás érdekében a Mentőszolgálattal szükséges egyeztetéseket lefolytatni a 2020. évi finanszírozás ügyében, továbbá az ügyelet átadásával kapcsolatban, a korábban térítésmentesen átadott vagyontárgyak, felszerelések és eszközök vonatkozásában is.

Az előzőekben felvázoltak alapján javaslom, hogy a Mentőszolgálattal 2002. december 27. napján kötött megállapodás 2020. szeptember 30. napjával kerüljön megszüntetésre, és a Közgyűlés hatalmazzon fel a 2020. évi finanszírozás, valamint az átadás-átvétellel kapcsolatban egyeztetések lefolytatására.

Javaslom továbbá, hogy az ügyeleti ellátás új helyszíne a Szombathely, 11-es Huszár út 6. fsz. 1. szám alatti, 2260/2 hrsz-ú ingatlanon található társasház földszinti épületrésze legyen, valamint közbeszerzési eljárás lefolytatását a külső egészségügyi vállalkozás kiválasztására azzal, hogy a szerződés időtartama legalább öt évben kerüljön meghatározásra és legfeljebb az eddigi ellátási terület tekintetében.

1. **Javaslat a Háziorvosi Életpálya Modell bevezetésére**

**Szombathelyen**

1. **Helyzetelemzés**

Az egészségügyi alapellátás biztosítása területén országos szintű probléma a betöltetlen háziorvosi és fogorvosi praxisok magas és egyre növekvő száma. A Nemzeti Egészségbiztosítási Alapkezelő honlapján elérhető adatok szerint 2020. januárjában 469 háziorvosi és 256 alapellátó fogorvosi praxis állt üresen. A betöltetlen praxisok száma a 2019. év eleji adatokhoz képest 55-tel nőtt.

Az összes egészségügyi álláshelyet tekintve az optimális egészségügyi ellátás biztosításához szükséges létszámhoz képest 2018. év végén, mintegy 7.200 álláshely várt betöltésre országos szinten.

Szombathely vonatkozásában– hasonlóan számos budapesti kerülethez és az ország más településeihez - megoldásra váró problémát jelent 3, tartósan betöltetlen házi gyermekorvosi körzet, valamint a 2020. február 1. napján megüresedett további 1 gyermekorvosi körzet betöltése. A három tartósan betöltetlen praxis közül egy 2019. január 1. napjától, míg kettő 2019. február 1. napjától betöltetlen. A felnőtt háziorvosi, fogorvosi praxisok közül egyik sem betöltetlen.

Az önálló orvosi tevékenységről szóló 2000. évi II. törvény végrehajtásáról szóló 313/ 2011. (XII. 23.) Korm. rendelet 2.§ (1) bekezdés b) pontja szerint tartósan betöltetlen háziorvosi körzet: az a területi ellátási kötelezettséggel működő háziorvosi körzet,
- amelyben az ellátási kötelezettségnek hat hónapot meghaladóan csak helyettesítéssel tudnak eleget tenni, kivéve, ha ennek az az oka, hogy a körzetet ellátó háziorvos munkavégzésében akadályoztatva van,

vagy
- amelyben - a helyettesítés kivételével - az önkormányzat az ellátás nyújtásáról legalább hat hónapig nem tud gondoskodni önálló orvosi tevékenység végzésére jogosult személlyel.

Szintén az országos helyzetnek megfelelően Szombathely város esetében is megfigyelhető a háziorvosok magas átlagéletkora, amely tény szintén kihívások elé állítja a várost a háziorvosi ellátás folyamatosságának biztosítása tekintetében. A felnőtt háziorvosok és a gyermek háziorvosok átlagéletkora egyaránt 58 év, míg a fogorvosoké 46 év.

Magyarország helyi önkormányzatairól szóló 2011. évi CLXXXIX. törvény értelmében az önkormányzat kötelezően ellátandó feladata az egészségügyi alapellátás. De ezen felül a város polgárai által jogosan megfogalmazott elvárás az önkormányzattal szemben, hogy mindenki számára egyaránt elérhető és biztosított legyen a háziorvosi, illetve a gyermek háziorvosi és a fogorvosi ellátás. Ugyanakkor a tartósan betöltetlen praxisok helyzete azt mutatja, hogy azonnali önkormányzati beavatkozás nélkül e praxisok betöltése nem lehetséges. Ellenkező esetben a korábban ezen praxisok által ellátott lakosok más praxisokba vándorolnak át, növelve ezzel az ott rendelő orvos leterheltségét, egyúttal a betegek várakozási idejét, csökkentve az egy betegre jutó ellátási időt, és tovább nehezítve a praxis értékesítésének lehetőségét. Lényeges körülmény továbbá, hogy a helyettesítést végző orvosok terhelhetősége is véges.

A praxisok betöltetlensége problémát jelent továbbá az orvosi ügyelet ellátása során is, hiszen az így hiányzó orvosok helyett a jelenleg is komolyan leterhelt orvosokkal kell biztosítanunk az ügyeleti ellátást, ami szintén a megfelelő színvonalú orvosi ellátást veszélyezteti.

Fentiek alapján elmondható, hogy a háziorvosi és fogorvosi körzetek betöltésével, működésével kapcsolatosan jelentkező rendszer szintű problémák megoldása érdekében önkormányzati beavatkozás szükséges.

**II. Lehetséges megoldási alternatívák**

1. **A háziorvosi körzetek összevonása**

Az egyes körzetek összevonására a jogszabályok lehetőséget adnak, ugyanakkor a betöltetlen körzetek problematikájának ilyen módon történő megoldása számos hátránnyal jár. A körzetek összevonásának negatív következményei:

- a finanszírozás tekintetében a megnövekedett praxis létszáma degresszióba kerül, így a praxis működtetésére nem a korábbi két – már összevont – praxis finanszírozásánál biztosított összegek együttese áll rendelkezésre, mindössze annak csak egy része. Az összevont praxist működtető háziorvos többletmunkát végez, nem arányos anyagi ellentételezésért.

- az egy betegre fordítható időintervallum lecsökken az orvos és betege találkozása során, ami szükségszerűen az ellátás színvonalának romlásához vezet.

- e megoldási lehetőség reális veszélye, hogy egy ilyen intézkedés kontraproduktív is lehet, amennyiben a praxisban maradó orvos fenti körülmények miatt inkább távozik a rendszerből és máshol keres munkát.

Fentiek miatt álláspontunk szerint e lehetőség valójában csak végső megoldásnak tekinthető, hiszen e modell szolgálná legkevésbé a betegek, az orvosok, ezáltal pedig az önkormányzat érdekeit.

**2. Praxis közösség (csoportos praxis)**

A csoportos praxis a területi ellátási kötelezettséggel rendelkező háziorvosi szolgálatok feladatainak ellátására létrejött egészségügyi társas vállalkozás. Ez a szervezeti forma horizontális orvosi együttműködés: kompetenciája, tudása nem terjed túl egy [praxis](https://fogalomtar.aeek.hu/index.php/Praxis) kompetenciáján. Elsősorban feladatszervezési, gazdálkodási előnyökkel jár, de ezen keresztül javítja az ellátás hozzáférésének, rendelkezésre állásának minőségét.

 Az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Kormányrendelet 15.§ (1) bekezdése alapján területi ellátási kötelezettséggel rendelkező háziorvosi szolgálatok feladatainak ellátására létrejött egészségügyi társas vállalkozás az azonos telephelyen működő, és/vagy a területileg egymás mellett levő háziorvosi szolgálatokat praxisközösségben működtetheti.

A háziorvosok praxisközösségeinek kialakítása hosszú távon akár megoldást is jelenthet a helyzet rendezésére, ugyanakkor a szükséges infrastrukturális feltételek megteremtése csak fokozatosan, több lépcsőben, az önkormányzat teherbíró képességének figyelembe vételével történhetne.

Ezen megoldási javaslat problematikái a jelenlegi helyzetben az alábbiak:

* orvos hiányában a praxisközösség sem működésképes (ha nincsenek orvosok, akkor nincsenek, akik a praxisközösséget létrehozzák);
* hosszú távon, a szükséges háziorvosi létszám biztosítását követően lehet megoldás, jóllehet most azonnali beavatkozásra van szükség;
* költségigénye: a szükséges infrastrukturális feltételek biztosítása jelentős költségvetési igényként jelenne meg Szombathely Megyei Jogú Város költségvetésében.

Fentiek alapján e megoldási lehetőség továbbgondolásra érdemes, de a jelenleg meglévő prompt problémák orvoslását követően, az alapvető feltételek megléte esetén lehet részleteiben megvizsgálni.

1. **Megoldási javaslat: a szombathelyi praxisok vonzóvá tétele, azaz a Szombathelyi Háziorvosi Életpálya Modell bevezetése**

A megoldási javaslatunk kialakítása két alapvetés elfogadásán alapul:

* A háziorvosok hiánya az egészségügyi alapellátás rendszerében azonnali beavatkozást igényel. A jelenleg praxist betöltő háziorvosokkal történő szakmai egyeztetéseken egyértelműen megfogalmazásra került ez az igény.
* Mivel a háziorvosi szakma gyakorlatilag hiányszakmának tekinthető, ezáltal versenyhelyzet alakult ki az egyes önkormányzatok között, a praxist betölteni szándékozó háziorvosokért. Tágabb értelemben az egészségügyi szolgáltatók között is verseny van, amely a fekvő beteg ellátás és az alapellátás vonatkozásában is értelmezhető.

**A Szombathelyi Háziorvosi Életpálya Modell 3 pillére:**

1. **a tartósan, legalább 6 hónapja üres praxisok betöltésének ösztönzése;**
2. **a praxis megtartását célzó önkormányzati támogatás bevezetése;**
3. **a praxis átadását ösztönző önkormányzati intézkedések bevezetése.**

**3.1. A tartósan, legalább 6 hónapja üres praxisok betöltésének ösztönzése**

Ahhoz, hogy az Önkormányzat definiálhassa a saját támogatási rendszerét, látni szükséges a meglévő, mindenki számára elérhető támogatásokat látni, továbbá számba venni a jelenleg is meglévő, Szombathely Megyei Jogú Város Önkormányzata által biztosított támogatási rendszer elemeit.

**3.1.1. Állami ösztönzők:** A Nemzeti Egészségbiztosítási Alapkezelő jelenleg két pályázat keretében kívánja elősegíteni az üres háziorvosi praxisok betöltését.

* a.) Praxisjog vásárlásának támogatása: legfeljebb 4M Ft támogatási összeg azon orvosok számára, akik 2020. január 1. napját megelőző két éven belül háziorvosi praxisjoggal nem rendelkeztek és vállalják, hogy az adott háziorvosi szolgálatban legalább 4 éven keresztülönálló orvosi tevékenységet végeznek, minden esetben személyes közreműködéssel.
* b.) A legalább 12 hónapja betöltetlen háziorvosi és fogorvosi körzeteket betöltő orvosok letelepedésének támogatása:12-20 M Ft támogatási összeg azon orvosok számára, akik legalább 12 hónapja betöltetlen szolgálatot töltenek be. A támogatási összegek a praxis be nem töltöttségének idejétől függően sávosan emelkednek. A támogatásban részesülő orvosok vállalják, hogy az adott háziorvosi/ fogorvosi szolgálatban legalább 6 éven keresztül önálló orvosi tevékenységet végeznek az illetékes önkormányzattal kötött megállapodás szerinti működési formában, de minden esetben személyes közreműködésükkel.
	+ 1. **Szombathely Megyei Jogú Város Önkormányzata által háziorvosi praxisok számára jelenleg is biztosított támogatások:**
* ügyeleti óradíjak önkormányzat általi kiegészítése, amelynek következtében az ügyeleti óradíjak átlagos összege br. 5.000 Ft/óra;
* ügyelet utáni pihenőidőre járó helyettesítési díj önkormányzati támogatása, 10.000-15.000 Ft/alkalom összegben;
* általános iskolát és óvodát ellátó gyermek háziorvosok NEAK finanszírozásának önkormányzat általi duplázása (47 Ft/gyerek központi finanszírozás helyett Szombathelyen 97 Ft/gyerek finanszírozással);
* rendelők ingyenes használata;
* veszélyes hulladék szállítása, ártalmatlanítása
* Szombathely visszavár tanulmányi ösztöndíj rendszerének működtetése
* Szombathelyen letelepedni kívánó orvosok részére lakhatás biztosítása
* iparűzési adómentesség biztosítása
* Háziorvosok és Fogorvosok Kollegiális Testületének működtetése rendszeres ülések keretében
* rendelőfejlesztések az „egy orvos-egy rendelő” elv mentén
* háziorvosi és fogorvosi rendelők folyamatos felújítása, karbantartása
* betegirányító rendszer bevezetése a nagyobb rendelőkben
* egységes háziorvosi dokumentációs rendszer (MedMax) megvásárlása, folyamatos jogszabálykövető díjának fizetése.

**3.1.3. A tartósan, legalább 6 hónapja üres praxis betöltését célzó önkormányzati támogatás bevezetése**

Célja: olyan feltételrendszer kialakítása, mely a háziorvost, fogorvost arra ösztönzi, hogy a tartósan üres praxisok közül a szombathelyi praxist válassza.

A megoldási javaslat: az állami ösztönző eszközök rendszerét – átvéve annak bizonyos elmeit, mint szerződéskötés egyes sajátosságai, visszafizetési feltételek stb. - alapul véve, kvázi azt kiegészítve, helyi támogatási rendszer működtetése annak érdekében, hogy a tartósan betöltetlen praxisok betöltésre kerüljenek.

**A támogatás elemei:**

**A./ támogatási szerződés alapján biztosított pénzbeni támogatás:**

* a támogatás felhasználása: szabad felhasználású, vissza nem térítendő támogatás,
* a támogatott személye: a háziorvos, mint magánszemély,
* a támogatás összege: br. 10 M Ft, amely után az Önkormányzatot és a háziorvost adófizetési kötelezettség terheli,
* a támogatás feltételei:
1. a támogatott 6 évig vállalja a háziorvos az adott praxis betöltését. Amennyiben a háziorvos a praxis ellátását a támogatott időszak lejárta előtt feladja, időarányos visszafizetési kötelezettsége keletkezik. Ha a támogatásban részesült háziorvos gyermekvállalás, vagy egy hónapot meghaladó betegség miatt átmenetileg nem tudja személyesen ellátni az adott körzet feladatait, akkor a 6 éves időtartam meghosszabbodik azzal az időintervallummal, amíg ez az állapot fennáll;
2. a támogatott büntetlen előéletű;
3. a támogatott nem rendelkezik 60 napnál régebben lejárt köztartozással;
4. nem részesülhet támogatásban, aki korábban Szombathelyen háziorvosi praxisjoggal rendelkezett;
5. a támogatási szerződés megkötésére azt követően kerülhet sor (30 napon belül, amely határidő jogvesztő), hogy a támogatott Szombathely Megyei Jogú Város Önkormányzatával szerződést kötött a háziorvosi feladatok ellátására;
6. a támogatás feltétele, hogy az ügyeleti ellátásban - a havi ügyeleti beosztás szerint - vállalja:
	* + gyermekorvos legfeljebb havi 36 órában, amelyből legalább 12 óra éjszakai ügyeleti idő,
		+ felnőtt háziorvos legfeljebb havi 32 órában, amelyből legalább 12 óra éjszakai ügyeleti idő,
		+ fogorvos heti 10 órában,

részt vesz, és rendkívül esetben fentiektől eltérően is beosztható. A fenti ügyeleti óraszámok évente felülvizsgálásra kerülnek.

**B./** A kiskorú gyermeket nevelő háziorvos számára a munkavégzése szempontjából legideálisabb elhelyezkedésű önkormányzati **bölcsődében vagy óvodában** az intézménybe történő beiratkozáskor az önkormányzat elsőbbség alapján **ellátást biztosít.**

A megüresedő praxisok szempontjából kulcskérdés a szombathelyi támogatási rendszerrel kapcsolatos információk eljuttatása a praxisokat potenciálisan betöltő orvosokhoz, orvosjelöltekhez. Lényeges szerepe van az elektronikus és írott sajtónak, szakmai fórumoknak a rendszer országos szintű megismertetése szempontjából. A megfelelő marketing tevékenység mellett, munkaerő-közvetítő cégek bevonásával is elősegíthető lenne a praxisok mielőbbi betöltése.

**3.1.4. Praxis megtartását célzó önkormányzati támogatás bevezetése**

Az egészségügyi alapellátás keretében biztosított háziorvosi ellátás megfelelő színvonalon történő biztosításának folyamatossága nem csupán az üres, illetve megüresedő praxisok betöltését követeli meg. Tekintettel arra, hogy Szombathely Megyei Jogú Város elkötelezett, és mindent megtesz annak érdekében, hogy az általa biztosított egészségügyi alapellátás zavartalanul tudjon működni, ezért nem csak az alapellátást biztosító orvosok Szombathelyre csábításában kíván erejéhez mérten mindent megtenni, hanem arra is nagy hangsúlyt fektet, hogy Szombathely olyan város legyen, amely megbecsüli és anyagilag is elismeri az alapellátásban tevékenykedő orvosait, ösztönözve őket arra, hogy hosszú távon Szombathelyen képzeljék el jövőjüket.

Szombathelyi praxisban eltöltött hosszabb időtartam - minimum 15 év - sávos rendszerben történő jutalmazása, megbecsülése, az alábbiak szerint:

|  |  |
| --- | --- |
| Szombathelyi praxisban eltöltött évek száma | Egyszeri elismerés összege |
| 15 | 1 M Ft |
| 20 | 2 M Ft |
| 25 | 3 M Ft |
| 30 | 4 M Ft |
| 35 | 5 M Ft |
| 40 | 6 M Ft |

* a támogatás felhasználása: szabad felhasználású, vissza nem térítendő támogatás,
* a támogatott személye: a háziorvos, mint magánszemély,
* a támogatás feltétele:
	+ - a szombathelyi praxisban eltöltött évek száma, valamint a támogatott nem rendelkezik 60 napnál régebben lejárt köztartozással,
		- az ügyeleti ellátásban - a havi ügyeleti beosztás szerint - vállalja:
			* gyermekorvos legfeljebb havi 36 órában, amelyből legalább 12 óra éjszakai ügyeleti idő,
			* felnőtt háziorvos legfeljebb havi 32 órában, amelyből legalább 12 óra éjszakai ügyeleti idő,
			* fogorvos heti 10 órában,

részt vesz, és rendkívül esetben fentiektől eltérően is beosztható. A fenti ügyeleti óraszámok évente felülvizsgálásra kerülnek.

* A támogatási rendszer bevezetéseként az idei évben a már legalább 20 éve Szombathelyi praxist betöltő háziorvosok számára egységesen 500.000 Ft egyszeri elismerés javasolt (érintett háziorvosok száma: 21 fő).
* Jelenleg 2 fő háziorvos 40 évet meghaladóan tevékenykedik szombathelyi praxisban, részükre további 500 000 Ft jutalom megfizetése indokolt, hiszen a sávos jutalmazási rendszerben a hosszabb ideje tartó munkájuk további ellentételezésére már nem nyílik lehetőség.
* Az egyszeri elismerések átadása minden évben a Semmelweis napi díjátadó ünnepségen történne.

**3.1.5. A praxis átadását ösztönző önkormányzati intézkedések bevezetése**

A rendszer folyamatosságának biztosításaként szükséges az idős orvosok érdekeltté tétele abban, hogy praxisukat továbbadják fiatalabb kollégáik számára. Ennek érdekében javasolt a 70-75 év közötti háziorvosok/fogorvosok 4 M Ft összeggel történő támogatása abban az esetben, ha a praxisuk folytatólagos betöltéséről gondoskodnak azzal, hogy a praxist továbbadják nyugdíjba vonulásukkor, olyan háziorvos részére, akinek korábban Szombathelyen nem volt praxisjoga.

Szintén a rendszer folyamatosságának biztosítása miatt indokolt, hogy a legalább 20 éve Szombathelyen praxisjoggal rendelkező háziorvos - amennyiben a praxis folytatólagos betöltéséről gondoskodik – is részesüljön a praxisátadást ösztönző támogatásból.

* a támogatás felhasználása: szabad felhasználású, vissza nem térítendő támogatás,
* a támogatott személye: 70-75 év közötti háziorvos, valamint a legalább 20 éve Szombathelyen praxisjoggal rendelkező háziorvos, mint magánszemély, aki – a támogatás visszafizetésének terhe mellett - vállalja, hogy Szombathelyen a háziorvosi tevékenységét a továbbiakban nem folytatja, és praxisának folytatólagos betöltéséről gondoskodik;
* a támogatás összege: br. 4 M Ft, amely után az Önkormányzatot és a háziorvost adófizetési kötelezettség terheli,
* a támogatás további feltételei:
1. a támogatott nem rendelkezik 60 napnál régebben lejárt köztartozással;
2. a támogatási szerződés megkötésére azt követően kerülhet sor (30 napon belül, amely határidő jogvesztő), hogy a támogatott a praxisjog értékesítésére vonatkozóan megállapodást kötött.

**A Modell költségvetési kihatásai**

* A tartósan betöltetlen praxisok betöltése esetén az egyszeri támogatás (I. pillér) 2020. évi várható összege: 36 M Ft (12 M Ft/praxis).
* Az egyszeri elismerés (II. pillér) költségvetési hatásai:

2020. évben: 21 M Ft (4 fő háziorvost érintően), valamint a legalább 20 éve Szombathelyen dolgozó háziorvosok elismerése: 12,5 M Ft

2021. évben: 22 M Ft (6 fő háziorvost érintően)

2022. évben: 22 M Ft (5 fő háziorvost érintően)

2023. évben: 13 M Ft (7 fő háziorvost érintően).

**Összegzés:**

Felismerve az egészségügyi alapellátásban országos szinten jelenlévő strukturális problémákat, melyek helyi szinten, Szombathely városban is veszélyeztetik a háziorvosi, illetve fogorvosi ellátás lakosság számára történő megfelelő színvonalú biztosítását, indokolttá vált egy hosszú távú koncepció kidolgozása.

A felvázolásra került támogatási rendszer olyan ösztönző elemeket tartalmaz, amelyek elősegítik a praxisok betöltését, azok megtartását, hosszú távú működtetését és a praxisokat betöltő orvosok nyugdíjba vonulása esetén, azok átadását is, biztosítva ezzel az egészségügyi alapellátás folyamatosságát és a lakosság szolgáltatásokhoz való hozzáférésének zavartalanságát. A felmenő rendszerben bevezetésre kerülő Életpálya Modell az Önkormányzat és a háziorvos közötti megállapodásban kerülne rögzítésre. A háziorvosok 30 napos jogvesztő határidő mellett önkéntesen dönthetnek a modellhez való csatlakozásról.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. február „ ”**

 **/: Dr. Nemény András :/**

**I.**

**HATÁROZATI JAVASLAT**

**…./2020. (II.27.) Kgy. számú határozat**

1. Szombathely Megyei Jogú Város Közgyűlése egyetért az Országos Mentőszolgálat és az Önkormányzat között létrejött megállapodás 2020. szeptember 30. napjával közös megegyezéssel történő megszüntetésével. A Közgyűlés felhatalmazza a polgármestert, hogy az Országos Mentőszolgálattal a szükséges egyeztetéseket folytassa le a 2020. évi önkormányzati támogatás, valamint az Önkormányzat részére visszaadásra kerülő eszközök tekintetében, és az előzőeket tartalmazó megállapodást terjessze a Közgyűlés elé.
2. A Közgyűlés egyetért azzal, hogy az orvosi ügyelet épületének a Szombathely, 11-es Huszár út 6. fsz. 1. szám alatti, 2260/2 hrsz-ú ingatlanon található tárhasház földszinti épületrésze kerüljön kijelölésre. A Közgyűlés felhatalmazza a polgármestert, hogy az épület átalakításához szükséges intézkedéseket tegye meg.
3. A Közgyűlés az ügyeletben és a közvéleménykutatásban részt vevő háziorvosok véleményére alapozva egyetért azzal, hogy az orvosi ügyeleti rendszer működtetését külső egészségügyi szolgáltatóval kívánja ellátni 2020. október 1. napjától. A Közgyűlés felhatalmazza a polgármestert, hogy az egészségügyi szolgáltató kiválasztására a közbeszerzési eljárást folytassa le azzal, hogy a szolgáltatóval kötendő szerződés időtartama legalább öt évben kerüljön meghatározásra, és legfeljebb az eddigi ellátási terület tekintetében.

**Felelős:** Dr. Nemény András, polgármester

 Dr. László Győző, alpolgármester

 Dr. Horváth Attila, alpolgármester

 Dr. Károlyi Ákos, jegyző

 (A végrehajtás előkészítéséért:

 Stéger Gábor, a Közgazdasági és Adó Osztály vezetője,

Vinczéné Dr. Menyhárt Mária, az Egészségügyi és Közszolgálati Osztály vezetője,

Kalmár Ervin, a Városüzemeltetési és Városfejlesztési Osztály vezetője,

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója)

 **Határidő:** azonnal és folyamatos (1. pont vonatkozásában)

 2020. szeptember 30. (2. pont vonatkozásában)

 2020. augusztus 31. (3. pont vonatkozásában)

**II.**

**HATÁROZATI JAVASLAT**

**…./2020. (II.27.) Kgy. számú határozat**

1. A Közgyűlés egyetért a Háziorvosi Életpálya Modell előterjesztés szerinti bevezetésével 2020. március 1. napjától.
2. A Közgyűlés felhatalmazza a polgármestert, hogy a háziorvosok nyilatkozata alapján az előterjesztés szerinti tartalommal a feladatellátási szerződéseket, vagyok azok módosítását aláírja.
3. A Közgyűlés elhatározza, hogy a Háziorvosi Életpálya Modell működéséhez szükséges pénzügyi fedezetet mindenkori éves költségvetésében biztosítja.
4. A Közgyűlés felkéri a Szombathelyi Egészségügyi és Kulturális Intézmények Gazdasági Ellátó Szervezetének igazgatóját, hogy a Háziorvosi Életpálya Modell országos szintű megismertetéséhez a szükséges intézkedéseket tegye meg.
5. A Közgyűlés felkéri a polgármestert, hogy a Háziorvosi Életpálya Modell működésének egy éves tapasztalatairól tájékoztassa a Közgyűlést, és a tapasztalatok alapján javaslatait terjessze a Közgyűlés elé.
6. A Közgyűlés felkéri a polgármestert, hogy a háziorvosok mellett dolgozó asszisztensek, ápolók, alkalmazott háziorvosok tekintetében vizsgálja meg az Életpálya Modell kiegészítésének lehetőségét.

**Felelős:** Dr. Nemény András, polgármester

 Dr. László Győző, alpolgármester

 Dr. Horváth Attila, alpolgármester

 Dr. Károlyi Ákos, jegyző

 (A végrehajtás előkészítéséért:

 Stéger Gábor, a Közgazdasági és Adó Osztály vezetője,

Vinczéné Dr. Menyhárt Mária, az Egészségügyi és Közszolgálati Osztály vezetője,

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója)

**Határidő:** azonnal (1., 2. és 4. pont vonatkozásában)

mindenkori éves költségvetési rendelet elfogadása (3. pont vonatkozásában)

2021. március 31. (5. pont vonatkozásában)

2020. júniusi közgyűlés (6. pont vonatkozásában)

Melléklet

**Az egyes praxisokat betöltő orvosok életkora és az általuk betöltött praxisok betöltésének időtartama**

|  |
| --- |
| **Gyermek háziorvosok** |
| **Életkor** | **Praxis betöltésének időpontja** | **Hány éve praktizál Szombathelyen** |
| 70 | 2008.06.01 | 12 |
| 57 | 2012.01.01 | 8 |
| 56 | 1998.06.02 | 22 |
| 39 | 2018.01.01 | 2 |
| 62 | 2004.06.01 | 16 |
| 75 | 1975.10.01 | 45 |
| 47 | 2012.01.01 | 8 |
| 74 | 1976.01.01 | 44 |
| 46 | 2016.01.01 | 4 |
| 39 | 2016.01.01 | 4 |
| 62 | 1985.03.01 | 35 |
| 68 | 1980.10.01 | 40 |
| 59 | 2008.09.01 | 12 |
| **Átlagéletkor:** |  **58** |
|  |  |  |  |
|  |  |  |  |  |
|  |  |  |  |  |
|  |  |  |  |  |
| **Felnőtt háziorvosok**  |
| **Életkor** |  **Praxis betöltésének időpontja** | **Hány éve praktizálSzombathelyen** |
| 62 | 1986.10.01 | 34 |
| 60 | 1990.01.01 | 30 |
| 57 | 1997.02.01 | 23 |
| 60 | 1999.01.01 | 21 |
| 65 | 2011.07.01 | 9 |
| 58 | 2007.05.01 | 13 |
| 37 | 2018.01.01 | 2 |
| 55 | 2015.09.01 | 5 |
| 65 | 1992.06.30 | 28 |
| 49 | 2006.04.01 | 14 |
| 42 | 2016.12.01 | 4 |
| 41 | 2010.02.01 | 10 |
| 49 | 2004.02.01 | 16 |
| 49 | 2016.01.01 | 4 |
| 65 | 1981.07.01 | 39 |
| 68 | 2011.12.01 | 9 |
| 67 | 1980.12.01 | 40 |
| 68 | 1982.04.16 | 38 |
| 55 | 2002.09.01 | 18 |
| 67 | 1987.09.01 | 33 |
| 64 | 1992.09.01 | 28 |
| 63 | 1989.09.01 | 31 |
| 63 | 1981.10.01 | 39 |
| 33 | 2019.01.01 | 1 |
| 35 | 2020.01.01 | 0 |
| 57 | 2018.11.01 | 2 |
| 70 | 1981.06.15 | 39 |
| 74 | 2016.11.01 | 4 |
| 37 | 2016.12.01 | 4 |
| 64 | 1982.02.16 | 38 |
| 44 | 2016.12.01 | 4 |
| 67 | 1992.06.08 | 28 |
| 46 | 2009.01.01 | 11 |
| 77 | 1973.07.01 | 47 |
| 82 | 1966.11.18 | 54 |
| **Átlag életkor:**  |  **58** |

|  |
| --- |
| **Fogorvosok** |
| **Életkor** | **Praxis betöltésének időpontja** | **Hány éve praktizál Szombathelyen** |
| 49 | 2003.02.01 | 17 |
| 49 | 2009.01.01 | 11 |
| 57 | 2003.01.01 | 17 |
| 57 | 2003.01.01 | 17 |
| 32 | 2017.09.01 | 3 |
| 45 | 2012.01.01 | 8 |
| 37 | 2012.11.01 | 8 |
| 50 | 2009.01.01 | 11 |
| 64 | 2003.03.01 | 17 |
| 34 | 2013.05.01 | 7 |
| 36 | 2016.02.01 | 4 |
| 65 | 2004.09.01 | 16 |
| 51 | 2006.12.01 | 14 |
| 46 | 2004.09.01 | 16 |
| 34 | 2013.07.01 | 7 |
| 54 | 1996.02.01 | 24 |
| 32 | 2015.08.01 | 5 |
| 29 | 2016.11.01 | 4 |
| **Átlagéletkor:** |  **46** |